<classify> Stars inayofundishwa na Charles Boniface Mkwasa, inaingia uwanjani ikiwa inajivunia ushindi wa mabao 2-0 iliyoupata katika mechi ya kwanza Jumatano kwenye Uwanja wa Taifa, Dar es Salaam. Kikosi cha Stars kinachodhaminiwa na bia ya Kilimanjaro Premium Lager, kiliwasili salama katika mji wa Blantyre juzi jioni tayari kwa mchezo wa leo.Stars iliondoka Dar es Salaam juzi alfajiri kwa usafiri wa shirika la ndege la Fastjet na kuwasili katika Jiji la Lilongwe saa 4 asubuhi kabla ya kuanza safari ya basi kwenda Blantyre iliyochukua takribani saa tatu.Kwa mujibu wa taarifa kutoka Blantyre, wachezaji wote wapo katika hali nzuri, na Stars ilitarajiwa kufanya mazoezi jana jioni kwenye Uwanja wa Kamuzu Banda ambao utatumika kwa mchezo wa leo.Kocha Mkuu Mkwasa anayesaidiana na Hemedi Morocco, alisema vijana wake wote wapo katika hali nzuri kiafya, kifikra na morali ni ya hali ya juu kuelekea kwenye mchezo huo.Mkwasa na msaidizi wake hawatarajiwi kubadilisha kikosi kilichoanza Jumatano dhidi ya Malawi kwa kuanza na Ally Mustapha, Shomari Kapombe, Mwinyi Haji, Kelvin Yondani, Nadir Haroub, Himid Mao, Thomas Ulimwengu, Said Ndemla, Mbwana Samatta, Mrisho Ngassa na Farid Mussa.Katika hatua nyingine, mabasi mawili yenye mashabiki wa Stars yalitarajiwa kufika jana mjini Blantyre tayari kuipa nguvu timu hiyo ambayo ikitoa Malawi itacheza na Algeria katika hatua ya pili ya kufuzu kwenda Urusi 2018.Wakati huo huo, Kocha Mkuu wa Simba, Dylan Kerry amesema kama Taifa Stars inahitaji kusonga mbele leo dhidi ya Malawi itafute mabao ya mapema ili kuwapunguza presha.Akizungumza na gazeti hili jana kwenye fukwe za Kunduchi, Dar es Salaam, Kerry alisema Taifa Stars wana nafasi ya kusonga mbele kama tu watashambulia dakika 20 za kwanza na kufunga ndipo watafanikiwa.Naamini Taifa Stars wana nafasi ya kufanya vizuri ingawa naona kama mchezo unaweza kuwa mgumu kwa sababu Malawi ni timu nzuri na ilionesha mchezo safi ule wa awali, alisema kocha huyo Mwingereza. Kerry alisema Taifa Stars wana nafasi ya kushinda kwani wao pia wana kikosi kizuri ambacho kama kitazingatia maelekezo wanayopewa kitafika mbali.  <topic>: MICHEZO 